**Dôvodová správa**

**A. Všeobecná časť**

Ministerstvo hospodárstva Slovenskej republiky predkladá návrh zákona, ktorým sa mení a dopĺňa zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov a ktorým sa dopĺňa zákon č. 595/2003 Z. z. o dani z príjmov v znení neskorších predpisov (ďalej len „návrh zákona“) ako iniciatívny materiál.

Návrh zákona reaguje na aktuálnu situáciu spôsobenú pandémiou ochorenia COVID-19. Vplyv pandémie zásadným a predovšetkým nepredvídateľným spôsobom ovplyvnil prijímateľov investičnej pomoci a ich schopnosť plniť povinnosti a podmienky vyplývajúce z rozhodnutí o poskytnutí, resp. schválení investičnej pomoci. Z uvedeného dôvodu by v krajných prípadoch dochádzalo k rušeniu rozhodnutí o poskytnutí, resp. schválení investičnej pomoci.

Návrh zákona reflektuje na situáciu spôsobenú vyššou mocou a pre prijímateľov investičnej pomoci, ktorí mali v čase priamych aj nepriamych obmedzení plniť niektoré relevantné podmienky a povinnosti súvisiace s investičnou pomocou, tieto zmierňuje. Ambíciou návrhu zákona nie je poskytnúť prijímateľom pomoci podporu nad rámec iných opatrení vlády Slovenskej republiky v súvislosti s korona krízou. Návrh zákona sa zameriava výlučne na zmiernenie niektorých podmienok investičnej pomoci z hmotného a časového hľadiska.

Vzhľadom na akútnu potrebu podpory hospodárskeho rozvoja v súvislosti s ozdravením ekonomiky, návrh zákona dočasne zmierňuje niektoré podmienky aj pre nové investície, ktoré sa budú môcť potenciálne uchádzať o investičnú pomoc. Návrhom zákona sa zároveň na základe aplikačnej praxe upresňujú niektoré ustanovenia zákona.

V Čl. II sa navrhuje doplniť zákon č. 595/2003 Z. z. o dani z príjmov v znení neskorších predpisov tak, aby aj maximálna dĺžka čerpania daňovej úľavy reflektovala na aktuálnu situáciu.

Návrh zákona nemá vplyv na rozpočet verejnej správy, na podnikateľské prostredie, životné prostredie, informatizáciu spoločnosti, na služby verejnej správy pre občana, vplyv na manželstvo, rodičovstvo a rodinu a ani žiadne sociálne vplyvy.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Dátum účinnosti návrhu zákona sa navrhuje od 1. januára 2021.